ส่งออกปีหน้ารุ่ง อียู/ญี่ปุ่น/สหรัฐ ทุกตลาดฟื้นแล้ว
โพสต์ทูเดย์ &#8212; ประกาศเป้าส่งออกอย่างเป็นทางการ ปีหน้าโต 10-15% เปิดโผทุกตลาดบวกหมด ทั้งสหรัฐ อียู ญี่ปุ่น
23 ก.ย. 2552

โพสต์ทูเดย์ — ประกาศเป้าส่งออกอย่างเป็นทางการ ปีหน้าโต 10-15% เปิดโผทุกตลาดบวกหมด ทั้งสหรัฐ อียู ญี่ปุ่น 
นางพรทิวา นาคาศัย รมว.พาณิชย์ เปิดเผยว่า ได้มอบนโยบายให้หัวหน้าสำนักงานส่งเสริมการค้าในต่างประเทศ 62 แห่งทั่วโลก ในปี 2553 ว่า กระทรวงตั้งเป้าหมายการส่งออกสินค้าไทยจะมีอัตราขยายตัวเพิ่ม 10-15% หลังจากประเมินว่าสถานการณ์เศรษฐกิจโลกกำลังฟื้นตัวขึ้น และสถานการณ์เศรษฐกิจของประเทศคู่ค้าสำคัญๆ ของไทยที่มีสัดส่วนการส่งออก 70-80% ฟื้นตัวทั้งสหรัฐอเมริกา ยุโรป ญี่ปุ่น จีน อาเซียน และตะวันออกกลาง 
ทั้งนี้ การส่งออกปี 2553 ที่คาดว่าจะเพิ่มขึ้น 10-15% นั้น คาดว่าสหรัฐจะส่งออกได้มูลค่า 1.68 หมื่นล้านเหรียญสหรัฐ เพิ่มขึ้น 3.9% สหภาพยุโรป (อียู) มูลค่า 1.81 หมื่นล้านเหรียญสหรัฐ เพิ่มขึ้น 5% ยุโรปตะวันออก รัสเซีย และซีไอเอส มูลค่า 3,022 ล้านเหรียญสหรัฐ เพิ่มขึ้น 15% จีน มูลค่า 1.631.7 หมื่นล้านเหรียญสหรัฐ เพิ่มขึ้น 15% ตะวันออกกลาง มูลค่า 8,992 ล้านเหรียญสหรัฐ เพิ่มขึ้น 5% แอฟริกา มูลค่า 7,780-8,118 ล้านเหรียญสหรัฐ เพิ่มขึ้น 15-20% อาเซียน 2.98 หมื่นล้านเหรียญสหรัฐ เพิ่มขึ้น 4.58% อินเดียและเอเชียใต้ มูลค่า 3,232 ล้านเหรียญสหรัฐ เพิ่มขึ้น 5% 
นางพรทิวา กล่าวว่า ได้ขอให้ทูตพาณิชย์เป็นนักการตลาดมืออาชีพ มีความคิดสร้างสรรค์ สามารถคิดค้นและพัฒนากลยุทธ์ส่งเสริมการตลาดให้ออกมาน่าสนใจและโดดเด่น ต้องทำงานเป็นทีมได้ สามารถประสานงานได้ทั้งหน่วยงานภาครัฐ เอกชน ส่วนกลาง ส่วนภูมิภาคทั้งภายในและต่างประเทศ ต้องเป็นนักกลยุทธ์ที่สามารถวางยุทธศาสตร์ทางการตลาดและมีเป้าหมายชัดเจน อีกทั้งต้องเป็นนักปฏิบัติที่ดี เพราะผู้วางกลยุทธ์ควรลงไปปฏิบัติงานจริงด้วย รวมทั้งต้องทันสมัยอยู่เสมอ ติดตามความเปลี่ยนแปลงของตลาด